“ไทยแอร์เอเชีย เอ็กซ์” หยุดบินชั่วคราวเส้นทางเข้าออก 6 เมือง ญี่ปุ่น-เกาหลีใต้
"ไทยแอร์เอเชีย เอ็กซ์" หยุดบินชั่วคราวเส้นทางเข้าออก 6 เมือง ญี่ปุ่น-เกาหลีใต้ พร้อมเปิดคืนเงิน-เปลี่ยนตั๋ว
"ไทยแอร์เอเชีย เอ็กซ์" หยุดบินชั่วคราวเส้นทางเข้าออก 6 เมือง ญี่ปุ่น-เกาหลีใต้ พร้อมเปิดคืนเงิน-เปลี่ยนตั๋ว
13 มี.ค. 2563

สายการบินไทยแอร์เอเชีย เอ็กซ์ (เที่ยวบิน XJ) ประกาศหยุดบินชั่วคราว เส้นทางเข้าและออกจากไทยสู่เมืองโตเกียว โอซาก้า ซัปโปโร นาโกย่า และฟุกุโอกะ ประเทศญี่ปุ่น ตั้งแต่วันที่ 16 มีนาคม-16 มิถุนายน 2563 (เริ่มกลับมาให้บริการ 17 มิถุนายน 2563) และเส้นทางเข้าออกสู่กรุงโซล ประเทศเกาหลีใต้ หยุดให้บริการชั่วคราวตั้งแต่วันที่ 17-28 มีนาคม 2563 เพื่อให้สอดคล้องกับมาตรการควบคุมการแพร่ระบาดของ COVID-19 ในปัจจุบัน
ทั้งนี้ ผู้โดยสารที่สำรองที่นั่งล่วงหน้าไว้แล้ว สามารถรับข้อเสนอทางเลือก ได้แก่
1.การเปลี่ยนเที่ยวบิน ผู้โดยสารสามารถเปลี่ยนเที่ยวบินได้ในเส้นทางบินเดิม และมีกำหนดการใหม่ภายในวันที่ 16 ตุลาคม 2563 โดยไม่มีค่าใช้จ่ายในการเปลี่ยนแปลง ทั้งนี้ขึ้นอยู่กับจำนวนที่นั่งว่างในเที่ยวบินนั้น หรือ
2.การเก็บวงเงินไว้ใช้ ผู้โดยสารสามารถเก็บมูลค่าโดยสารของคุณในบัญชีสะสมคะแนน AirAsia BIG สำหรับการเดินทางในอนาคตกับแอร์เอเชียได้ โดยต้องจองที่นั่งใหม่ภายใน 365 วันตามปฏิทินนับจากวันอนุมัติ ทั้งนี้ วันเดินทางใหม่อาจเกิดขึ้นหลังจากวันหมดอายุได้ หากตารางบินยังมีให้บริการ หรือ
3.การคืนเงิน ผู้โดยสารสามารถขอคืนเงินเต็มจำนวนได้
สำหรับผู้โดยสารที่ได้รับผลกระทบจากการยกเลิกเส้นทางบินดังกล่าว จะได้รับการแจ้งผ่านทางอีเมลหรือ SMS โดยตรง โดยสายการบินฯ แนะนำให้ผู้โดยสารอัปเดตข้อมูลการติดต่อได้ทาง “Manage My Booking” ที่ airasia.com เพื่อมั่นใจได้ว่าจะได้รับข้อมูลที่อัพเดตและถูกต้อง
และสำหรับผู้โดยสารที่มีความประสงค์ขอรับข้อเสนอ สามารถยื่นคำขอคืนเงินผ่าน AVA ได้ที่ support.airasia.com และกรณีการจองผ่านตัวแทนจำหน่าย หรือตัวแทนการท่องเที่ยวออนไลน์จะต้องดำเนินการผ่านตัวแทนที่ทำการจองนั้นๆ